Source: http://www.maaseutumedia.fi/sikahakki-kielletaan-mutta-kuka-tietaa-mika-se-on/
Timestamp: 2019-10-23 15:07:16+00:00
Document Index: 178011

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Sikahäkki kielletään, mutta kuka tietää mikä se on? - Maaseutumedia
Eläinsuojelulaki, Kotieläintalous 3
Hannu Koivisto · 29.5.2019
Sikahäkki, porsitushäkki tai tiineytyshäkki, rakkaalla lapsella on monta nimeä.
Mitä kieltolistalle tuleva sikahäkki tarkoittaa käytännössä?
Miksi sikahäkki?
Porsitushäkki on tarkoitettu suojaamaan porsaita emakon tallomiselta.
Emakkoja on luonteeltaan monenlaisia. Toisilla on paremmat äidinvaistot, toiset siat suojelevat porsaitaan huonommin. Hyvä emakko nousee pystyyn, jos se kuulee porsaansa kiljaisevan jalan alla. Huono emakko rojahtaa makuulle ilman ennakkovaroitusta, hyvä emakko antaa porsaille mahdollisuuden väistää. Ensimmäiset päivät ovat pienille porsaille kriittisimpiä.
Emakon häkkejä on monenlaisia. Osa avataan muutaman päivän jälkeen porsituksesta. Osassa karsinoista porsaat voidaan teljetä ajoittain omaan pesään karsinan nurkassa.
Sikafarmari ja meppiehdokas Sami Yli-Rahnasto sanoo, että heillä on ollut aina vapaaporsitus jo isän ajalta, 60-luvun lopulta. Hän sanoo, että Keskon ”tuottajalle kiitos”-kampanja tuotti hänelle vuonna 2018 74 euroa.
Sika elää kaksi prosenttia elämästään porsitushäkissä
Emakkoja on kahdeksan prosenttia Suomen miljoonasta siasta. Emakko elää neljänneksen elämästään porsitushäkissä. Tämä tarkoittaa, että suomalaisista sioista kaksi prosenttia viettää aikaansa sikahäkissä.
Toisen kuukauden emakko elää tiineytyshäkissä. Tiineytyshäkki estää emakkojen abortteja, ammattikielellä luomisia. Kun emakko tiineytetään, sen pitää saada olla rauhassa muiden sikojen häirinnältä kolme-neljä viikkoa, jotta alkiot kiinnittyisivät.
Sika on laumaeläin, joka hakee lauman hierarkian nokkapokalla, tappelemalla. Tiineytyshäkin käyttö vähentää sikojen nujakointia.
Parin viikon ikäiset porsaat pärjäävät jo hyvin äitinsä kanssa.
Eläinten olosuhteet Suomessa maailmanluokkaa
Eläinten olosuhteista täytyy pitää huolta joka päivä, jotta sikojen hännät säilyisivät. Stressaantunut sika syö kaveriensa saparoita. Suomi ja Ruotsi ovat ainoita maita maailmassa, jossa ei sikojen saparoita typistetä.
Sikojen hoitaminen on kokopäivätyötä ja se vaatii huolenpitoa. Suomessa antibiootteja käytetään vain murto-osa verrattuna muuhun maailmaan.
Hyvä huolenpito vähentää lääkityksen tarvetta.
Tuottajan näkökulmasta vain hyvinvoiva ja tyytyväinen eläin tuo hoitajalleen hyvinvointia.
Muualla maailmassa ja Euroopassa ongelma on ratkaistu sikojen häntiä leikkaamalla. Suomessa se on ollut kielletty lailla vuodesta 2003.
Suomessa on maailman toiseksi tiukin eläinlainsäädäntö Ruotsin jälkeen (päivitetty 31.5.), silti muualta maailmasta tuodaan huonommista olosuhteista sianlihaa Suomeen.
Tapelin luomusikatila on yksi reilusta kymmenestä luomusikalasta Suomessa. Sika on hankala tuotantoeläin luomussa. Rehu on kallista, eikä luomussa pakollista nurmea voi hyödyntää eläinten ruuaksi.
Moni sikala elää ympäristön ja kuluttajien ehdoilla
Suomalainen sikatalous on maailman mittakaavassa perheyritystoimintaa. Yksi suurimmista suomalaisista sikaloista on Heikkilän tila Ruskolla Turun kupeessa.
Linkki Heikkilän tarinaan: Ympäristöstään huolehtiva sikatila toimii aivan tiiviin asutuksen lähistöllä.
Suomalaiset sikatilat ovat valveutuneita, mutta niiden toiminnalla on myös isot taloudelliset paineet. Talous ja yhteiskunnan vaatimukset on syytä olla tasapainossa, että toiminta on mahdollista.
Eläinsuojelulain uudistukset maksavat
Eläinten olosuhteisiin tehtävät uudistukset vaativat isoja investointeja. Viljelijät haluavat uudistuksille mahdollisimman pitkän siirtymäajan, jotta toteutukset olisivat mahdollisia.
Monet tilat ovat siirtymässä vapaaehtoisesti jo nyt etuajassa vapaaporsitukseen. Vapaaporsitus tarkoittaa emakkohäkistä kokonaan luopumista tai emakkoa pidetään häkissä vain pieniä hetkiä.
Monet sikatilat ottavat kuluttajien toiveet huomioon, jos vain taloudelliset resurssit riittävät. Esimerkiksi vapaaporsitukseen on siirtymässä on isojakin tiloja, kuten esimerkiksi Ari Alhon tila Jurvassa. Hän teki 400 emakon laajennuksen hyvinvointi edellä.
PorsasSikaVapaaporsitus
Inkeri Niemitalo kommentoi: 29.5.2019 klo 12:40
Hyvä ja mielenkiintoinen uutinen. Tämän jaan ehdottomasti, tehkää muutkin samoin.
Inkeri Niemitalo kommentoi: 29.5.2019 klo 12:41
Hyvä ja mielenkiintoinen juttu.
Lonnie kommentoi: 29.5.2019 klo 14:44
Kiva että aiheesta kirjoitetaan, mutta tapa herättää hämmästystä. ”Suomessa on maailman tiukin eläinlainsäädäntö”. Miten Suomen lainsäädäntö on Ruotsia tiukempi? Ruotsissa esimerkiksi porsitushäkit on kielletty. Ruotsissa myös monien muiden maiden tavoin karjuporsaiden kastrointi ilman puudutusta on kielletty (monissa maissa sallitaan nykyisin vain kemiallinen kastraatio). Suomessa karjuporsaita saa kastroida viiltämällä kivespussin auki ilman puudutusta.
Tämä laskutoimitus on myös jokseenkin hämmentävä: miten sika elää elämästään kaksi prosenttia porsitushäkissä, jos emakko vietää siinä neljänneksen elämästään? Sama kuin sanoisi, että ihminen viettää elämästään kaksi prosenttia vankilassa, koska osalla on elinkautinen, mutta valtaosa ei vietä vankilassa aikaa lainkaan.